Žiga, Peter, minister životného prostredia SR (2015-12-11):
To je typický príklad, pán Matovič, a typický príklad štýlu vašej práce. Vyberáte si iba informácie, ktoré vám vyhovujú a vôbec vám nevadí, že manipulujete a zavádzate. Na tom istom papieri ste mali aj tú druhú vetu. (Reakcia poslanca Matoviča.) Hm, dobre. A ešte tu hovoril pán Matovič argument o generálnej oprave, že Slovenský vodohospodársky podnik v roku 2014 robil generálnu opravu a že ho stála neviem koľko a koľko a že to bola vlastne nová kompa, ktorá mala jazdiť. No a teraz vám prečítam stanovisko SVP (Slovenského vodohospodárskeho podniku), ktoré sa vyjadrilo k tejto oprave. „Vlaňajšia oprava stála 196-tisíc eur, no treba zdôrazniť, že išlo len o nevyhnutnú opravu motorov, bez ktorej by starú kompu bolo nutné odstaviť kvôli ohrozeniu bezpečnosti osôb a chýbajúcemu jednému osvedčeniu.“ (Ruch v sále.) „To znamená, že takmer rok by obyvatelia okolitých obcí museli absolvovať zhruba 50-kilometrovú obchádzku.“ Viete, čo sa v skutočnosti považuje za generálnu opravu? V skutočnosti, keď robíte generálnu opravu, tak robíte takú rozsiahlu opravu, kde vymieňate plášť lode, vymieňate paluby a kormidlá, elektroinštaláciu, pohonné ústrojenstvo, motor, prevodovku, hriadeľ, vrtuľu, pumpu, dýzu, výmenu navigačného systému transpondera, výmena palivových nádrží, výmena kormidla pri vrtuľovom pohone. To je generálna oprava. (Reakcia z pléna.) SVP nerobil generálnu opravu, robil len nevyhnutnú opravu motora, pán Hraško. Teda len v jednej časti, v technologickej časti. (Reakcia z pléna.) Generálna oprava by bola teda oveľa nákladnejšia a náročnejšia, pričom by kompa bola odstavená na dlhé obdobie. Chcem povedať, že každý, kto chcel sa zúčastniť tejto súťaže, sa mohol oboznámiť so zmluvou, ktorá bola súčasťou podmienok verejného obstarávania. Čiže akékoľvek zvýhodňovanie kohokoľvek, pán Matovič, neobstojí, pretože zmluva bola súčasťou podmienok verejného obstarávania a každý, kto sa chcel prihlásiť do tohto verejného obstarávania, by získal také isté podmienky, ako získala firma, ktorá vyhrala medzinárodný tender. Pokiaľ som teraz odpovedal na vymyslené príbehy pána Matoviča na štýl rôznych bájok a povestí, tak pôjdeme aj teraz ďalej na kategóriu rozprávky starých materí. A skúsim prejsť ku vygenerovaniu alebo k tomu, čo vygeneroval pán Matovič a vyfantazíroval prepojenia rôznych osôb a firiem. Vycucal si z prsta prepojenie, ktoré má smerovať akože na stranu SMER – sociálna demokracia. Pán Matovič, na túto hru vám nikto neskočí, že je to výmysel, je každému človeku jasné. K vašej schéme poviem len toľko, že súťaž vyhrala firma, ktorá je súčasťou portfólia Slovenských plavieb a prístavov, firmy, ktorá má 90-ročnú tradíciu s výrobou, s fungovaním na Dunaji. (Reakcia rečníka na poslanca Matoviča ako navrhovateľa.) Fúha, tak to je, to sa stalo. A keď vy začínate fabulovať... (Poslanec Matovič ako navrhovateľ podáva svoj názorný materiál rečníkovi.) Nie. Keď vy začínate fabulovať, pán Matovič, a používate nezávislých blogerov na to, aby ste dokázali rôzne prepojenia na rôzne firmy a na rôzne osoby, a tí nezávislí blogeri sa potom náhodou stanú lídrami vašej kandidátky, tak aj ja som sa zahral na blogera, resp. na takého investigatívca a skúsil som si otvoriť Obchodný register. A pán Matovič sa netají tým, že je akcionárom alebo spoločníkom vo firme regionPRESS. Však, pán Matovič? (Reakcia poslanca.) No však vám vysvetlím, akým spôsobom sa dajú manipulovať. Pán Matovič je spoločníkom vo firme regionPRESS. A firma regionPRESS zároveň (reakcia z pléna), bol, jeho manželka je (reakcia z pléna), a zároveň, zároveň firma regionPRESS je spoločníkom vo firme Bzzik. Niekde na nejakom blogu som čítal, že pán Matovič perie peniaze zo svojej politickej strany práve cez firmu Bzzik. A v tejto firme Bzzik má spoločníkov pána Novotu a pána Paveleka, mimochodom aj pána Glozneka, ktorý je konateľom vo firme regionPRESS, a títo páni sú tretí klik, to je tretí klik; urobil som prvý regionPRESS, druhý klik Bzzik a tretí klik ma dostal ku firme Pygmalios, kde je, viete kto spoločníkom, spoločníkom pána Matoviča? Firma G&T. (Potlesk.) Takže, pán Matovič, čo to tu hráte na nás? Vy ste nepriamo prepojený na firmu G&T, vaša firma je spoločníkom ľudí, ktorí sú spoločníci firmy G&T. A to je aktuálna informácia, lebo toto sa udialo v júli 2015. Vy tu dávate do súvislosti v prípade kompa vzťahy, ktoré boli niekedy pred tridsiatimi rokmi. (Reakcia poslanca Matoviča.) Pán Matovič, vy ste priamo prepojený na finančnú skupinu G&T. (Reakcia poslanca Matoviča.) Pán Matovič, vy ste priamo prepojený na spoločnosť G&T. Tu máte tri kliky, cez tri kliky som vás odhalil, ani som nepotreboval na to... (Reakcie z pléna.) Pán Viskupič, vôbec to nebolo ťažké. To viete čo, na Obchodnom registri nájdete toľko prepojení. (Reakcia poslanca.) Ale však ideme ďalej. V súvislosti s prevádzkou kompy sa objavili názory, ktoré tvrdia, že riešením bolo napríklad vybudovať most alebo bolo vybudovať tunel. A pri tuneli sa trošku pristavme, lebo ma zaujali vyjadrenia bývalého ministra životného prostredia pána Nagya, ktorý sa k tomu vyjadroval, že rezort mal už vypracovaný návrh, ktorý by dopravu medzi obcami na juhu Slovenska výrazne zjednodušil, a má ísť o tzv. tunel popod Dunaj za 2,3 mil. eur. Na pohľad veľmi úžasná vec, no tak som sa opýtal ľudí kompetentných, či vôbec tento projekt existuje. S prekvapením som sa dozvedel, že nielenže neexistuje, ale ho pán exminister Nagy ani nikdy nezadal a ani nikdy nespomenul. (Reakcia z pléna.) Počkajte, pán Bugár, však ja sa k tomu dostanem. Pán Bugár, ja sa k tomu dostanem, nebojte sa. A viete, prečo takéto riešenie reálne neexistuje? Pretože to nie je možné. Nehovoríme totižto o žiadnom tuneli. Tu pán Bugár ukazuje nejakú úvahu bývalého vedúceho na prevádzke Gabčíkovo, ktorý pri 20. výročí Gabčíkova napísal svoju úvahu, ako by sa možno dal riešiť prechod medzi jedným brehom a druhým brehom Dunaja, ale asi, a dúfam, že každý z vás vie, aký obrovský až priepastný rozdiel je medzi úvahou a projektom, ktorý by bol podrobený odbornej oponentúre z hľadiska dopravy, ekonomiky, výstavby, prevádzky a hlavne bezpečnosti. Preto... (Zasmiatie sa poslanca Hraška.) Pán Hraško, máte problém so sebaovládaním alebo čo máte za problém? (Reakcia poslanca Hraška.) No, takže poďme, čo to tam vlastne za tie otvory sú, resp. poďme sa pozrieť, aké alternatívy sme zvažovali. Čiže vodohospodárska, pán poslanec, europoslanec Nagy hovoril o nejakom tuneli, ktorý akože mal byť alternatívou. My sme v roku 2012, na konci roka, a v roku 2013 dali robiť štúdiu uskutočniteľnosti, akým spôsobom by sa dalo urobiť prepojenie medzi týmito dvoma brehmi, teda medzi Kyselicou a medzi Vojkou. Vypracovali sme takýto materiál (rečník zobral do rúk materiál, ukazujúc ho plénu), ktorý hovorí o alternatívach aj s bezpečnostnými podmienkami, aj s možnosťami napojenia na jednotlivé. Pán Bugár ukazoval tiež svoj projekt, videli ste ho? Mal tri strany. (Reakcia z pléna.) Jasné, jasné, pán Bugár, mal. Hovoríme o riešení, ktoré hovoril pán Bugár, hovoríme o existujúcich technických otvoroch, šachtách alebo niekto ich nazýva aj diery. Hovoríme o tzv. technologických priepustoch, pán Bugár, ktoré slúžia na odvod priesakovej vody. Každá šachta z tých piatich, ktoré tam sú, každá šachta sa nachádza jeden meter pod dnom Dunaja a má výšku 2,5 metra. Viete, koľko má výšku sanitka bez nadstavby výstražného zariadenia? 2,54. Táto výška tohto tunela alebo toho priepustu, o ktorom hovorí pán Bugár, má výšku 2,5 metra a má šírku 4,5 metra. Býva v týchto priepustoch veľké množstvo vody... (Ruch a smiech v sále.) A ešte keď si predstavíte 4,5 metra šírku a 2,5 metra výšku... Ja som rád, pán Bugár, že sa zabávate, to je veľmi milé od vás, ale trošku počúvajte aj argumenty a fakty, akými vy zavádzate ľudí a my sa to snažíme... Nič ste neurobili, za 20 rokov ste pre nich nič neurobili. (Ruch v sále.) Nič ste neurobili pre tých ľudí. Nič! Písali vám listy, písali listy pani premiérke. Sedem mesiacov ste neodpovedali na listy, sedem mesiacov ste im nevedeli odpovedať ani na list, nie, aby ste niečo pre nich urobili. A tá šachta alebo ten priepust technologický má 499,2 metra. To je celý, má 4,5 metra šírku a 2,5 metra výšku. Ešte raz vám pripomínam, 2,5 metra má sanitka, 2,54 má sanitka, ani sanitka sa tam nezmestí a nieto ešte aj s nadstavbou, ktorá slúži na výstražné zariadenie. A zároveň ten tunel alebo tá priepust neni ani vetraná. To znamená, nie je tam ani miesto, kde by sme mali dať nejaké vetracie zariadenia alebo nejakú technológiu, ktorá by mala slúžiť na to, aby tam tie autá mohli prechádzať. A tu by bol len jednosmerný priepust. A teraz si predstavte súvislosti s tým, čo sa udialo v Paríži alebo čo sú, aké sú hrozby v rámci bezpečnostnej situácie. Pán Bugár, ak neviete, Vodné dielo Gabčíkovo je súčasťou kritickej infraštruktúry. Je súčasťou kritickej infraštruktúry a tunel alebo priepust, ktorá sa nachádza meter pod dnom Dunaja, je vážne riziko pre obyvateľov Žitného ostrova,. Pretože keby sa tam niečo stalo, tak zaleje celý Žitný ostrov, ale ja viem, že vás asi nezaujímajú títo ľudia... (Reakcia z pléna.) A keď si zoberieme napríklad iné tunely, ktoré by mohli slúžiť, tak ja vám poviem len príklad, pán Hraško, ja neviem, či vy viete, kde je tunel La Manche, to je tam medzi... (Prerušenie vystúpenia predsedajúcou.)